Ida S
1Sasampune puput rerainane punika, sawatek wong Israele raris mamargi ka sakancan kota-kotane ring Yehuda, tur nguugang tugu-tugu batune, nektek arca-arcan Dewi Aserane miwah nyirnayang pamorboran-pamorboran aturane miwah genah-genah nyungsung dewa-dewane. Kadi asapunika taler laksanayang ipun ring kota-kotan Yehudane sane lianan miwah ring wewidangan Benyamin, Epraim miwah Manasene. Sasampune punika ipun sareng sami raris pada budal.
2Ida Sang Prabu Hiskia raris nabdab klompok-klompok parapandita miwah parawong Lewine. Asing-asing klompok punika polih tetegenannyane sane pasti suang-suang. Inggih punika tetegenan ngaturang aturan maborbor miwah aturan karahayuan, ngaturang ayah sajeroning pangubaktine ring Perhyangan miwah ngaturang puji-pujian lan panyuksma ring genahe sane malian-lianan ring Perhyangan Agung.
3Ida Sang Prabu mapaica wewalungan druen idane ngraga, buat kanggen aturan maborbor nyabran semeng miwah sore miwah buat katurang ring rahina Sabat, ring Rerainan Bulan Barune miwah ring rerainan sane lianan sane kuduhang antuk pidabdab Ida Sang Hyang Widi Wasa.
4Sajaba punika ida sang prabu taler ngandikayang wong Yerusaleme mangda ngaturang aturan sane patut dados pikolih parapandita miwah wong Lewine, mangda dane sareng sami mrasidayang nguleng nglaksanayang sakancan sane kapituduhang antuk pidabdab Ida Sang Hyang Widi Wasa.
5Riwau prentah idane punika kawedalang, digelis wong Israele pada ngaturang aturannyane, sane marupa gandum sane pinih becik, toya anggur, minyak saitun, madu miwah asil bumi sane lianan. Sajaba punika, ipun taler ngaturang pahdasan saking sakancan paderbean ipune.
6Sakancan rakyate sane magenah ring kota-kotan Yehudane, sami pada ngaturang pahdasan saking banteng miwah biri-birinnyane, tur ipun makta aturan akeh pisan, sane aturang ipun ring Ida Sang Hyang Widi Wasa, Widinipune.
7Aturane punika ngawitin mapunduh ring sasih sane kaping tiga, tur ngraris kapunduhang ngantos rauh ring sasih sane kaping pitu.
8Rikala Ida Sang Prabu Hiskia miwah paraprakanggen idane nyingak akeh aturan sane katurang punika, ida raris muji Ida Sang Hyang Widi Wasa miwah muji kaulan Idane Israel.
9Ida sang prabu raris maosang indik aturane punika ring parapandita miwah wong Lewine.
10Irika Sang Pandita Agung Asarya, katurunan Dane Sadok raris matur sapuniki: “Sasukat rakyate ngawitin ngaturang aturan ring Perhyangan Agung, iraga nenten naen kakirangan pangan kinum, malahan kantun masisa akeh pisan. Iraga muponin indike punika, santukan Ida Sang Hyang Widi Wasa sampun ngamertanin kaulan Idane.”
11Ida Sang Prabu Hiskia raris ngandikayang makarya genah panyimpenan ring pakarangan Perhyangan Agunge.
12Irika sakancan aturane punika miwah aturan pahdasane sami kasimpen. Genah panyimpenane punika ketangang tur kajaga antuk wong Lewi sane mapesengan Konanya, kasarengin antuk semeton danene sane mapesengan Simei.
13Sajaba punika wenten malih wong Lewi dasa diri akehnyane, sane kapisarayang ring dane sareng kalih makarya irika nyarengin sang kalih, inggih punika: Dane Yehiel, Asasya, Nahat, Asael, Yerimot, Yosabad, Eliel, Yismakya, Mahat miwah Benaya. Indike punika makasami kalaksanayang ring sor reh-rehan Ida Sang Prabu Hiskia miwah Sang Pandita Agung Asarya.
14Dane Kore, okan Dane Yimna, satunggaling wong Lewi sane dados komandan pajagaan gapuran Perhyangan Agunge sane bedangin, kapisara buat nrima miwah ngedumang aturan-aturan sane katurang ring ayun Ida Sang Hyang Widi Wasa punika.
15Ring kota-kota sane lianan, ring genah parapanditane, dane kasarengin saking satia tuu antuk parawong Lewi sane lianan, minakadinipun: Dane Eden, Minyamin, Yesua, Semaya, Amarya miwah Sekanya. Dane sareng sami ngedumang pangane punika asah-asah ring parasemeton danene paturu wong Lewi manut tetegenannyane suang-suang,
16tur boya manut palingsehannyane. Dane mapaica duman ring sakancan anake lanang-lanang sane sampun mayusa tigang dasa taun, wiadin langkungan ring punika, sane nyabran rahina ngaturang ayah ring Perhyangan Agung manut linggihnyane suang-suang.
17Parapanditane katetepang tetegenannyane manut palingsehannyane suang-suang, nanging wong Lewine sane mayusa kalih dasa taun wiadin langkungan ring punika katetepang tugasnyane manut klompoknyane suang-suang.
18Dane sareng sami kadaptarang sinarengan ring pararabi, oka miwah kulawargan danene sane lianan, santukan dane kaaptiang mangda tansah tragia nglaksanayang tugas danene sane suci punika.
19Ring pantaran parapandita sane magenah ring kota-kota sane kasuksrahang ring parakaturunan Dane Harune, wiadin sane magenah ring tegal pangangonan sane dados wewidangan kotane punika, irika wenten anak sane kapisara buat ngedumang pangan ring sakancan anak sane wenten ring kulawargan parapanditane miwah ring asing-asing anak sane munggah ring daptar palingsehan wong Lewine.
20Ring sakuub jagat Yehudane, Ida Sang Prabu Hiskia nglaksanayang paindikan-paindikan sane patut miwah ngawinang ledang pakayunan Ida Sang Hyang Widi Wasa, Widin idane.
21Ida prasida labda karya ring saluiring paindikan sane laksanayang ida pabuat Perhyangan Agunge, wiadin sajeroning nglaksanayang Pidabdab Ida Sang Hyang Widi Wasa, makasami laksanayang ida antuk saguluking pakayunan sane satia tuu tur suksrah ring Ida Sang Hyang Widi Wasa, Widin idane.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn